من كاو رع

من كاو رع (بيتنطق غلط بالعربى منقرع)، خامس ملوك الاسرة الرابعه، هو ابن الملك خعفرع واسمه معناه (طويل العمر بقوة رع) اتجوز الاميرة خعمررنبتى التانيه.

فيه كتاب بيحطوا فترة حكمه بين 2532 ق.م و 2504 ق.م و بردية تورين بتقول انه حكم 18 سنة، وده صح أكتر عشان تماثيله مش كامله.

بنى تالت اكبر اهرامات الجيزة وبنى هرمه جنب الهرمين بتوع ابوه و جده، وارتفاع هرمه 66 متر و كان عهده الحرية فيه اكتر من عهد ابوه وجده.

هيرودوت كتب ان منكاورع هو ابن خوفو ، و خفف المعاناه اللى سببها حكم ابوه لسكان مصر القديمة. هيرودوت كمان كتب ان منكاورع عانى مشاكل كتير، منها إن بنت منكاورع الوحيده ماتت قى حياته، هيرودوت كتب ان جثتها كانت مدفونه فى تابوت خشب على شكل آبيس، و إن التابوت فضل موجود لحد ايام هيرودوت، لكن معظم قصص هيرودوت فى كتابه إما قصص ملفقه أو مبالغ فيها او ببساطه غلط.

تصنيف:فراعنة
تصنيف:تاريخ مصر
تصنيف:مصر القديمه
تصنيف:حكام مصر
تصنيف:فراعنة الاسره الرابعه